
Tőzsdén jegyzett futballklubok jellegzetes tételeinek elszámolása és megjelenítése az IFRS pénzügyi kimutatásokban

A labdarúgás több mint egy sportág, óriási hatással van a világra, gazdasági, kulturális, politikai és technológiai szempontból is. Az iparágban milliárd eurók forognak évente és ezek a pénzáramlások a gazdaság számos szereplőjére befolyással vannak.
Dolgozatomban elsődlegesen arra a kérdésre kerestem a választ, hogy a tőzsdén jegyzett futballklubok miként számolják el az egyes jellegzetes tételeiket és hogyan jelenítik meg azokat a Nemzetközi Pénzügyi Beszámolási Standardok (IFRS-ek) szerint összeállított konszolidált pénzügyi kimutatásaikban, valamint ezek mennyire vannak összhangban az UEFA pénzügyi szabályzatával. Az átfogó kép érdekében a Deloitte által összeállított Football Money League húszas listáján szereplő mindhárom tőzsdén jegyzett labdarúgóklubot figyelembe vettem, így a Manchester United, a Juventus és a Borussia Dortmund éves beszámolói képezték az elemzésem tárgyát.
Tartalomelemzés módszerével először megvizsgáltam azokat az eseményeket, amik a leginkább hatottak a futballrészvények árfolyamaira. A célom az volt, hogy átfogó képet kapjak azokról a tényezőkről, amik a legnagyobb mértékben befolyásolták a futballklubok részvényeinek tőzsdei árfolyamait. Ezt követően dokumentumelemzés alkalmazásával az iparágban megjelenő jellegzetes tételek számviteli szempontból történő vizsgálata következett. A fő célom az volt, hogy bemutassam a játékosjogok IFRS standardok szerinti kezdeti és követő értékelését a játékosok megszerzésének négy formáját (vásárolt, szabadon igazolható, saját nevelésű és kölcsönjátékos) tekintve és ezek éves beszámolókban való megjelenítését. Végül pedig az IFRS 15 standard alapján bevételelemzésre került sor. A klubok közötti különbségeket összehasonlító elemzés segítségével tártam fel.
Következtetésképpen megállapítható, hogy a futballrészvények árfolyama folyamatosan ingadozott a vizsgált időszak során, amely változékonyság elsődlegesen a labdarúgóklubok sportteljesítményével állt összefüggésben. A jellegzetes tételekkel kapcsolatban levont legfontosabb következtetések közé tartozott, hogy a pénzügyi kimutatásokban való közzététel elegendő a megbízható és valós kép bemutatása érdekében, de a három vizsgált futballklub közül csak a Juventus prezentálta részletesen a játékosjogokban bekövetkezett változásokat.



